മൂലമറ്റം പവര്ഹൗസിലെ ജനറേറ്ററുകളുടെ അറ്റകുറ്റപണി പുനരാരംഭിച്ചു തൊടുപുഴ: ഇടുക്കി ജലവൈദ്യുത പദ്ധതിയുടെ ഭാഗമായ മൂലമറ്റം പവര്ഹൗസിലെ ജനറേറ്ററുകളുടെ വാര്ഷിക അറ്റകുറ്റപണി പുനരാരംഭിച്ചു. 130 മെഗാവാട്ട് ഉത്പാദനശേഷിയുള്ള ആറു ജനറേറ്ററുകളാണ് ഇവിടെയുള്ളത്. ഇതില് ഒന്നാം നന്പര് ജനറേറ്ററിന്റെ അറ്റകുറ്റപണിയാണ് ഇന്നലെ ആരംഭിച്ചത്. ഇതിന്റെ ജോലി തീരുന്ന മുറയ്ക്ക് മറ്റു ജനറേറ്ററുകളുടേതും പൂര്ത്തീകരിക്കും. മഴക്കാലം ആരംഭിക്കുന്നതിനുമുന്പ് മൂന്നാം നന്പര് ജനറേറ്ററിന്റെ അറ്റകുറ്റപണികള് പൂര്ത്തീകരിച്ചിരുന്നു. കഴിഞ്ഞ 12നു നിലയത്തിലെ എല്ലാ ജനറേറ്ററുകളുടെയും പ്രവര്ത്തനം ഒരുമിച്ച് നിലച്ചത് സംസ്ഥാനത്ത് വൈദ്യുതി തടസം സൃഷ്ടിച്ചിരുന്നു. ഡിസി ബാറ്ററികള് സംയോജിപ്പിക്കുന്നതിനിടെയുണ്ടായ തകരാറാണ് പ്രവര്ത്തനം നിലയ്ക്കാന് കാരണമായത്. സംഭവത്തെതുടര്ന്നു വകുപ്പുമന്ത്രിയും ഉന്നത ഉദ്യോഗസ്ഥരും സ്ഥലത്തെത്തി സ്ഥിതിഗതികള് വിലയിരുത്തിയിരുന്നു. വാര്ഷിക അറ്റകുറ്റപണി എത്രയുംവേഗം തുടങ്ങാനും അന്നുചേര്ന്ന ഉന്നതതല യോഗം തീരുമാനിക്കുകയായിരുന്നു. ഇതിനു പുറമെ അവശേഷിക്കുന്ന മൂന്നു ജനറേറ്ററുകളുടെ നവീകരണജോലിയും പൂര്ത്തീകരിക്കേണ്ടതുണ്ട്. ആഗോള ടെന്ഡര് ക്ഷണിച്ചാണ് നവീകരണം നടത്തുന്നത്. ഒരുജനറേറ്ററിന്റെ നവീകരണത്തിന് കുറഞ്ഞത് ഒരുവര്ഷമെങ്കിലും വേണ്ടിവരും. നിലവിലെ സാഹചര്യത്തില് നടപടിക്രമങ്ങള് പൂര്ത്തീകരിച്ച് 2024ഓടെ മാത്രമാകും ജോലി ആരംഭിക്കാനാകൂ. ഇത്തരത്തില് മൂന്നു ജനറേറ്ററുകളുടെ നവീകരണം 2027ഓടെ മാത്രമേ പൂര്ത്തിയാകൂ.